ઈ.સ. 1938માં એનો પાસપોર્ટ રદ કરાય છે. ભૂતપૂર્વ પત્નીને પાછા જર્મની જવું પડે એવા સંજોગો ઉભા થાય છે એ ટાળવા બંને ફરી એકમેક સાથે પરણી જાય છે. ઈ.સ. 1939માં અમેરિકા ખાતે સ્થળાંતર કરે છે. એની યાતનાનો અંત હજી નથી આવતો. એની નાની બેન એના પરિવાર સાથે જર્મનીમાં જ રહી ગયેલી, એની ધરપકડ કરી એના પર મુકદ્દમો ચલાવાય છે. એવો આક્ષેપ મૂકાય છે કે એણે એવું કહેલું કે પ્રથમ વિશ્વયુદ્ધ લડવાની કોઈ જરૂર ના હતી. ન્યાયાધીશ કહે છે કે ‘ ભલે તારો ભાઈ છટકી ગયો પણ તું તો અમારા કબજામાં છે ને તને નહિ છોડીયે ‘. આમ એને દેહાંતદંડની સજા ફરમાવવામાં આવે છે અને એની પર ચાલેલા મુકાદમનો , જેલવાસ અને સજાના અમલ માટે થયેલો બધો ખર્ચો એની બહેન પાસેથી વસુલવામાં આવે છે.